Hoe gemaak met my dikmond kind? Skrywer Suzette Truter oor haar boek | SARIE
Toe kollega Suzette Truter se boek op my lessenaar beland, het ek met groot nuuskierigheid daarin begin rondblaai. Eerstens was dit die titel: Hoe gemaak met my dikmond kind? En nog 99 vrae wat ouers pla (Tafelberg). In my geestesoog kon ek daai prentjie sommer sien: armpies gevou, dikmond en sommer moeilik en glad nie gewillig om saam te werk nie! Wie van julle het nog nie te doene gehad met so 'n opgeblase, of soos my ouma gesê het, "opstroppelis" (obstreperous) kind nie. Of jy 'n ouer is, 'n tannie of net te make het met vriende se kinders, daar kom 'n dag wat jy met so 'n kind in aanraking is. Hoe dan gemaak?
Ek het Suzette per e-pos 'n klompie vrae gevra.
Ek het 'n laatlam-seuntjie (nou 7). Sy sussies is al 20 en 18. Toe ek deur hom weer begin kontak maak met laerskoolma's, het ek besef baie ouers het maar nog steeds dieselfde vrae en kwellinge oor hul kinders as wat die ma's van my dogters se maats gehad het. Ek kon nêrens 'n boek kry wat hierdie soort "algemene" vrae beantwoord wat veral gemik is op laerskoolkinders (so van 6 tot 13 jaar) nie. Daar is natuurlik ook heelparty nuwer kwessies waarmee ouers vandag te kampe het, soos tegnologie, ensovoorts, en dit het ek dan ook probeer beantwoord.
Ek het met baie ouers gesels en dit het eintlik taamlik vinnig gegaan om 'n klomp vrae bymekaar te kry. Die uitdaging was om dit te sif totdat ek die vrae gehad het wat die meeste na vore gekom het en vir die meeste ouers relevant sou wees. En dan natuurlik, om die antwoorde te kry het baie lank geneem – dit het seker so net onder 'n jaar geduur om die boek te skryf. (Ek het 'n voltydse werk en moes ná ure werk.)
Daar was baie vrae oor kinders en hul portuurgroep, want dis vir kinders 'n groot kwessie. 'n Seun wat byvoorbeeld "anders" is omdat hy nie graag sport doen nie, en dan nie inpas by die groep nie. Of 'n dogtertjie wat by die huis kom en kla dat niemand met haar wil speel nie. Of 'n 12-jarige wat nie so vinnig ontwikkel soos haar maats nie, en dan uitgestoot voel as hulle net oor seuns en partytjies gesels. Enige variasie op die portuurgroep-tema … daar was baie sulke vrae.